PREDKLADACIA SPRÁVA

Návrh nariadenia vlády Slovenskej republiky z ... 2018, ktorým sa mení nariadenie vlády Slovenskej republiky č. 777/2004 Z. z., ktorým sa vydáva Zoznam chorôb, pri ktorých sa zdravotné výkony čiastočne uhrádzajú alebo sa neuhrádzajú na základe verejného zdravotného poistenia predkladá na základe § 3 ods. 10 zákona č. 577/2004 z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov a vo vzťahu k účinnosti článku 10 nariadenia Európskeho parlamentu a Rady (EÚ) 2017/852 zo 17. mája 2017 o ortuti a o zrušení nariadenia (ES) č. 1102/2008.
 Predmetom návrhu nariadenia vlády je zabezpečenie úhrady zdravotného výkonu ošetrenia zubného kazu iným výplňovým materiálom ako je amalgám, ktorý bude hradený z prostriedkov verejného zdravotného poistenia, vzhľadom na skutočnosť, že zubní lekári od 1. júla 2018 nesmú používať zubný amalgám na ošetrenie mliečnych zubov, zubov detí mladších ako 15 rokov a tehotných alebo dojčiacich žien, ak si zdravotný stav alebo zdravotný výkon nevyžaduje použitie amalgámu, čo musí zubný lekár odôvodniť v zdravotnej dokumentácii. Vypúšťa sa vekové obmedzenie na vykonanie a úhradu zdravotného výkonu záchovnej stomatológie V 13, ktorým je ošetrenie zubného kazu a výplň iným plastickým materiálom tak, aby od 1. januára 2019 mohli zubní lekári používať aj zubný amalgám vo forme kapsúl s vopred určenou dávkou. Používanie samostatne balenej ortuti zubnými lekármi sa zakazuje. Postupne, od 1. 1. 2019 sa táto úprava bude vzťahovať na všetky vekové skupiny, v prípade potreby ošetrenia, a to tak, že od roku 2030 sa nebude používať na ošetrenie zubov amalgám.  
 Návrhom nariadenia sa vykonávajú ustanovenia v súvislosti s článkom 10 nariadenia Európskeho parlamentu a Rady (EÚ) 2017/852 zo 17. mája 2017 o ortuti a o zrušení nariadenia (ES) č. 1102/2008 do právneho poriadku Slovenskej republiky.
Návrh nariadenia predpokladá negatívny vplyv na rozpočet verejnej správy, nemá vplyv na podnikateľské prostredie, má pozitívne sociálne vplyvy, nemá vplyv na životné prostredie, na informatizáciu spoločnosti a nemá vplyv na služby verejnej správy pre občana.
Návrh nariadenia bol predmetom medzirezortného pripomienkového konania v dňoch od 20. júna 2018 do 28. júna 2018. Akceptované pripomienky sú v predloženom návrhu zapracované. Pripomienkujúce orgány, ktoré nezaslali pripomienky ani ku dňu, kedy boli práce na návrhu nariadenia pred jeho predložením na rokovanie Legislatívnej rady vlády Slovenskej republiky ukončené, sú uvedené vo vyhodnotení pripomienkového konania, ktoré je súčasťou predloženého materiálu. Návrh nariadenia sa na rokovanie Legislatívnej rady vlády Slovenskej republiky predkladá bez rozporu.
Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej materiál prerokovala a vyjadrila nesúhlasné stanovisko s materiálom predloženým na predbežné pripomienkové konanie s odporúčaním na jeho dopracovanie podľa jej pripomienok.  

Návrh nariadenia nemá byť predmetom vnútrokomunitárneho pripomienkového konania.
 Účinnosť návrhu nariadenia sa navrhuje vo vzťahu na účinnosť článku 10 Nariadenia Európskeho parlamentu a rady (EÚ) 2017/852 zo dňa 17. mája 2017 o ortuti a o zrušení nariadenia (ES) č.1102/2008.